**EDUKIAK**

XXI. mendeari Ezagutzaren gizartea deritzogu. Izenak berak dioen bezala, ezagutza etengabe ekoiztu eta hedatzen da. Honek zera eragiten du: eskolak ezin diola aurre egin informazio kantitate handi horri eta aukeraketa bat egin behar duela. Aldi berean, ez du zentzurik egun batetik bestera iraungitzen diren datuak memoriz ikastea. Horregatik, memorizazio hutsetik ihes eginez, konpetentziak garatzen lagundu eta prozesu kognitibo konplexuagoak martxan jartzen dituzten edukirik egokienak hautatu beharko dituzte.

Casanovaren (2012) esanetan: *“Me parecería más inteligente, más racional, enseñar a las jóvenes generaciones a aprender de forma permanente, a manejar apropiadamente las tecnologías, a discriminar lo válido de lo que no lo es, a desarrollar valores morales para la vida personal y social…, en fin, a lograr esas tres competencias que propone DeSeCo y que, al fin, son las consensuadas por casi todos los países del mundo como imprescindibles para “sobrevivir” en la actualidad”.*

Edukiak kurrikuluaren helburuen gauzatzea dira, eta horiek ere gaitasunak definitzen dituzten hiru jakintza motak kontuan hartzen ditu: jakin, egiten jakin eta izaten jakin. Jakintza hauek kontzeptuzko ezagutzak edo jakintzak, jarduteko prozedurak, motibaziozko jarrerak eta prestasunak eta baloreen bidez gorpuzten dira. Batera edo modu koordinatuan erabili behar dira, baina garrantzi handiena prozedurei ematen zaie.

Arlo bakoitzean landu beharreko edukiak hautatzean arreta berezia jartzea gomendagarria da eta jarrera kritikoa azaldu behar dugu; izan ere, **ikasleen heldutasun maila,  aurrezagutzak, motibazioak, gaitasunak eta zailtasunak kontutan hartu** beharko ditugu. **Ikaskuntza esanguratsua eta ezagutza zahar eta berrien arteko loturak** eman daitezen testuinguru egoki, anitz eta aberatsak ere sortu beharko ditugu.

Edukiak esanguratsuak izan daitezen, lortu nahi ditugun helburuekin erabat lotuta egon behar dira; hots, hasiera batean planteatu dugun helburua kontuan hartuz, gaitasun zehatz horiek garatzen lagunduko diguten edukiak hautatuko ditugu. Gainera, ikasleentzako **motibagarriak** izan behar dira eta **beren errealitatetik hurbil** egon behar dute. Honek ahalbidetuko digu, ikasten dugun horri erabilera praktiko bat ematea eguneroko bizitzan eta ikasketari zentzu bat ematea.

Gaitasunetan oinarrituz ikasteak benetan ezinbestekoak diren edukiak lantzea eskatzen du, hezkuntza metodologia tradizionalek baino denbora eta esfortzu gehiago eskatzen baitu. Edukiak barneratzeaz gain, eduki horiek aplikatzen ikasi behar da; horregatik, jarduerak luzeagoak eta konplexuagoak izan ohi dira. Edukien zerrenda murriztearekin batera, **ikuspegi zikliko eta progresibo** bat hartu behar dugu; gaitasunak gai eta unitate desberdinetan landuko direlako eta denborarekin, adina eta eskakizun maila handitzen doazen heinean, sakontasun eta konplexutasun handiagoz lan egingo dugulako.